જ્યારે વૈદ્યૈ આવો સવાલ કર્યો ત્યારે કોઈ જવાબ આપી શક્યું નહીં ત્યારે તેણે જ જવાબ આપ્યો, “નીરોગી તે છે જે હિતભૂક્‍, મિતભૂક્‍, અશાકભૂક્‍ છે.” એટલે કે, જે હિતકારી હોય તેવો આહાર કરે છે, માપસરનો આહાર કરે છે અને જે શાક ખાતો નથી, તે નિરોગી છે. મને તો આમાં નીરોગી રહેવાનો ઉપાય દેખાય છે. તે સાથે મોંઘવારી દૂર કરવાનો ઉપાય પણ દેખાય છે. ભોજનમાં શાક જ ન ખાવાનું હોય એટલે મોંઘવારીનો ઓછો માર પડે. પણ મને લાગે છે કે આ વૈદ્યની પ્રૅક્ટિસ સારી નહીં ચાલતી હોય અગર તેણે ટીંડોરાં-બટેટાંનું શાક ખાધું નહીં હોય. હીંચકે બેસી પોતાની પત્ની સાથે બેસી શાક સમાર્યું નહીં હોય. વળી આ વૈદ્યની તબિયત કેવી હતી તેની જાણકારી પ્રાપ્ત નથી, એટલે પોતાની માન્યતા અને પરિસ્થિતિ વાજબી ઠરાવવાનો પ્રયાસ હોય તેવું લાગે છે. ડૉક્ટરોને કોણ નીરોગી છે, તે અંગેના જવાબની જાણકારી હોય એવું લાગે છે, કેમ કે દરેક ડૉક્ટર દરેક દર્દીને લીલાં શાકભાજી ખાવાની સલાહ આપે છે.